En dag med stress og jag og hele 22 besøg hos ældre borgere i Asaa og Agersted i Brønderslev Kommune. Det er dagligdagen for hjemmehjælperne, som nu klager til Brønderslev borgmester Mikael Klitgaard (Venstre) over arbejdsforholdene. Nogle besøg er der kun 10 minutter til, og det er alt for kort tid, mener Ulla Steffensen og hendes kollegaer. - Vi vil gerne have mere tid ude hos de ældre, så vi kan lave vores arbejde ordentlig, siger social- og sundhedshjælper Gitte Andersen. På mindre end 1 år har 7 medarbejdere forladt hjemmeplejen i Asaa og Agersted. Flere på grund af stress og de dårlige arbejdsforhold. - Vi føler vi er bombet 10 år tilbage. Arbejdet er blevet mindre fysisk krævende, men det psykiske arbejdsmiljø er blevet dårligt, siger social- og sundhedsassistent Ulla Steffensen. Ulla Steffensen og kollegaen Gitte Andersen har sendt et brev til borgmester Mikael Klitgaard (Venstre). Her kritiserer de arbejdsforholdene i den nye storkommune i Brønderslev. Problemerne skyldes ikke besparelser, fastslår borgmesteren. - Vi har lagt to organisationer sammen, og det vil selvfølgelig give nogle forandringer. Nogle steder har vi skruer lidt op og andre steder lidt ned, men der er flere penge til området, siger borgmester Mikael Klitgaard (Venstre). Forandringen har i følge hjemmehjælperne været flere arbejdsopgaver, flere telefonopkald til blandt andre læge og sygehus og længere køreafstande. Alt sammen noget som tager tid fra plejen. Borgmesteren vil nu se på sagen, men flere penge kommer der næppe. Borgmester Mikael Klitgaard skal på mandag med hjemmehjælperne i Asaa på arbejde. Her får han lejlighed til at studere deres arbejdsforhold på nærmeste hold.

Referat:
Hjemmehjælperne er stressede og de ældre får ikke den pleje og omsorg de skal have i den gamle Dronninglund Kommune.